b'\n_START_ARTICLE_\nValea Ela\n_START_SECTION_\nNumele\n_START_PARAGRAPH_\nNumele v\xc4\x83ii - Emek Hael\xc3\xa1 - \xc3\xaenseamn\xc4\x83 \xc3\xaen limba ebraic\xc4\x83 Valea Terebintului sau a \xe2\x80\x9eStejarului sau arborelui de fistic\xe2\x80\x9d, care cre\xc8\x99te \xc3\xaen aceast\xc4\x83 vale \xc8\x99i pe marginile ei. Este vorba de mai multe specii de terebin\xc8\x9bi - cel palestinian sau israelian (Pistacia palaestina), cel atlantic (Pistacia atlantica) \xc8\x99i arbori de mastic (Pistacia lentiscus). \xc3\x8en vestul v\xc4\x83ii, l\xc3\xa2ng\xc4\x83 a\xc8\x99ezarea Soho se afl\xc4\x83 un terebint \xc3\xaenalt de 16,8 metri \xc8\x99i lat de 5,2 metri, cu o coroan\xc4\x83 av\xc3\xa2nd diametrul de 22 metri, care marcheaz\xc4\x83 extemitatea superioar\xc4\x83 a v\xc4\x83ii. Numele arab al v\xc4\x83ii Wadi al Sunt \xc3\xaenseamn\xc4\x83 \xe2\x80\x9eValea Acaciei\xe2\x80\x9d \xc8\x99i se datoreaz\xc4\x83 arborilor de acacia alb\xc4\x83 care cresc la extremitatea de vest a v\xc4\x83ii.\n_START_SECTION_\nGeografia\n_START_PARAGRAPH_\nValea are o lungime de 7km, \xc3\xaentinz\xc3\xa2ndu-se de la Tel Azeka \xc3\xaen vest \xc8\x99i p\xc3\xa2n\xc4\x83 la mo\xc8\x99avul Neve Mihael la est. Ea are forma unui triunghi cu baza la est. L\xc4\x83\xc8\x9bimea ei este de 2 km \xc3\xaen est \xc8\x99i de 500 m \xc3\xaen vest. Ea se afl\xc4\x83 la o altitudine de circa 330m. Valea Ela s-a creat sub influen\xc8\x9ba unr factori tectonici \xc8\x99i unor procese de eroziunea solului care au avut loc \xc3\xaen bazinul r\xc3\xa2ului Nahal Hael\xc3\xa1. Apele din vale sunt drenate \xc3\xaen r\xc3\xaeul Nahal Hael\xc3\xa1, care \xc3\xae\xc8\x99i face cale din Muntii Iudeei pentru a se v\xc4\x83rsa la vest \xc3\xaen r\xc3\xa2ul Nahal Lahish. Reunirea r\xc3\xa2urilor mai mici Nahal Ghedor, Nahal Sansan \xc8\x99i Nahal Etziona \xc3\xaen r\xc3\xa2ul principal al regiunii, Nahal Hael\xc3\xa1, \xc8\x99i acesta din urm\xc4\x83 au croit forma lung\xc4\x83 \xc8\x99i \xc3\xaengust\xc4\x83 a v\xc4\x83ii._NEWLINE_P\xc4\x83m\xc3\xa2ntul aici este fertil \xc8\x99i \xc3\xaen cea mai mare parte arabil, bucur\xc3\xa2ndu-se de o cantitate mare de precipita\xc8\x9bii.\n_START_SECTION_\nLocalit\xc4\x83\xc8\x9bi\n_START_PARAGRAPH_\n\xc3\x8en zilele noastre \xc3\xaen Valea Ela exist\xc4\x83 dou\xc4\x83 localit\xc4\x83\xc8\x9bi:kibu\xc8\x9bul Netiv Ha-Lamed Hey \xc8\x99i mo\xc8\x99avul Neve Mikhael.\xc3\x8en dealurile din jur se g\xc4\x83sesc satele Aderet, Aviezer \xc8\x99i Zekharia care apar\xc8\x9bin consiliului regional Mat\xc3\xa8 Yehuda.\n_START_SECTION_\nIstoria\n_START_PARAGRAPH_\nDin vechime au trecut prin aceasta vale drumuri \xc3\xaensemnate. Datorit\xc4\x83 lor \xc8\x99i p\xc4\x83m\xc3\xa2ntului rodnic s-au dezvoltat aici \xc3\xaen antichitate localit\xc4\x83\xc8\x9bi importante precum Azeka \xc8\x99i Adulam. Valea a avut dintotdeauna o pozi\xc8\x9bie strategic\xc4\x83, fiind un punct de trecere \xc3\xaentre c\xc3\xa2mpia coastei mediteraniene \xc8\x99i \xc3\xaenal\xc8\x9bimile Iudeei, cu ora\xc8\x99ele Ierusalim, Beit Lehem \xc8\x99i Hebron, asem\xc4\x83n\xc4\x83tor cu rolul v\xc4\x83ilor Sorek \xc8\x99i Ayalon. Din aceast\xc4\x83 cauz\xc4\x83 ea a fost teatrul mai multor b\xc4\x83t\xc4\x83lii, de pild\xc4\x83, cele dintre israeli\xc8\x9bii antici \xc8\x99i filisteni. \xc3\x8en tradi\xc8\x9bia biblic\xc4\x83 a r\xc4\x83mas legendar\xc4\x83 \xc3\xaenfruntarea \xc3\xaentre fl\xc4\x83c\xc4\x83ul David \xc3\xaenarmat cu o pra\xc8\x99tie \xc8\x99i uria\xc8\x99ul Goliat, o c\xc4\x83petenie filistean\xc4\x83 de temut._NEWLINE_\xc3\x8en epoca Primului Templu, adic\xc4\x83 a regatului Israel unit \xc8\x99i apoi a regatului antic Iudeea \xc3\xaen preajma V\xc4\x83ii El\xc3\xa1 au fost semnalate de textul biblic ora\xc8\x99ele Adulam, Soho \xc8\x99i Azeka. Se pare c\xc4\x83 prin aceast\xc4\x83 vale au trecut \xc8\x99i o\xc8\x99tile babiloniene \xc3\xaen vremea invaziei Iudeei \xc8\x99i a Ierusalimului de c\xc4\x83tre regele Nabucodonosor al II-lea al Babilonului. \xc3\x8en epoca celui de-al Doilea Templu \xc3\xaen estul v\xc4\x83ii s-a ridicat o fort\xc4\x83rea\xc8\x9b\xc4\x83 \xc3\x8en era roman\xc4\x83 se \xc8\x99tie de existen\xc8\x9ba \xc3\xaen regiune a unui sat numit Beit Latafa, care se afla la \xc3\xaenceputul drumului construit de romani \xc3\xaentre Ierusalim la nord \xc8\x99i Beit Guvrin (Eleutheropolis) \xc3\xaen sud. Beit Latafa servea drept centru administrativ \xc8\x99i de halt\xc4\x83 pentru pelerinii care se \xc3\xaendreptau spre Ierusalim sau Hebron._NEWLINE_\xc3\x8en anul 634 d.Hr. valea a fost martor\xc4\x83 b\xc4\x83t\xc4\x83liei de la Ajnadayn \xc3\xaen care o\xc8\x99tile arabe musulmane i-au \xc3\xaenvins pe bizantini, dup\xc4\x83 care au supus centrul Palestinei \xc8\x99i au ajuns la por\xc8\x9bile Ierusalimului. Ele au cucerit Ierusalimul \xc3\xaen 638._NEWLINE_La 12 octombrie 1806 scriitorul francez Chateaubriand l-a \xc3\xaent\xc3\xa2lnit \xc3\xaen zon\xc4\x83 pe \xc8\x99eful tribului de beduini Abu Gosh, care controla drumul spre Ierusalim._NEWLINE_\xc3\x8en zilele R\xc4\x83zboiul arabo-israelian din 1948-1949, cunoscut ca R\xc4\x83zboiul de Independen\xc8\x9b\xc4\x83 al Israelului, valea a fost parcurs\xc4\x83 de \xe2\x80\x9econvoiul celor 35\xe2\x80\x9d solda\xc8\x9bi israelieni trimi\xc8\x99i \xc3\xaen ajutorul kibu\xc8\x9burilor asediate de arabi \xc3\xaen Gush Etzion. Ace\xc8\x99tia au fost uci\xc8\x99i de combatan\xc8\x9bii arabi. Valea Ela a fost cucerit\xc4\x83 \xc3\xaen cele din urm\xc4\x83 de c\xc4\x83tre brigada israelian\xc4\x83 Harel \xc3\xaen octombrie 1948._NEWLINE_\xc3\x8en 1972 Israelul a construit \xc3\xaen vale prima sa sta\xc8\x9bie de comunicare prin sateli\xc8\x9bi.\n_START_SECTION_\nExplor\xc4\x83ri arheologice\n_START_PARAGRAPH_\n\xc3\x8en s\xc4\x83p\xc4\x83turile arheologice efectuate \xc3\xaen Valea Ela l\xc3\xa2ng\xc4\x83 Khirbet Qeyafa (ruinele fort\xc4\x83re\xc8\x9bei Ela), la sud-vest de Ierusalim, s-a descoperit \xc3\xaen anul 2008 \xc3\xaen cursul s\xc4\x83p\xc4\x83turilor efectuate de echipa arheologului Yossef Garfinkel de la Universitatea Ebraic\xc4\x83 din Ierusalim o cetate fortificat\xc4\x83 din Epoca de Fier IIa, dat\xc3\xa2nd dintr-o perioad\xc4\x83 \xc3\xaentre 1050-915 \xc3\xae.Hr. \xc3\x8en acest loc arheologii au descoperit un ostracon cu o inscrip\xc8\x9bie \xc3\xaen alfabetul paleoebraic, \xc8\x99i care este considerat\xc4\x83 de o parte din cercet\xc4\x83tori ca cea mai veche inscrip\xc8\x9bie ebraic\xc4\x83 cunoscut\xc4\x83.\n_START_SECTION_\nEconomie\n_START_PARAGRAPH_\n\xc3\x8en secolul al XXI-lea valea este amenin\xc8\x9bat\xc4\x83 de exploatarea de \xc8\x99isturi bituminoase pentru produc\xc8\x9bia de petrol. Organiza\xc8\x9bii ca Alian\xc8\x9ba Sionist\xc4\x83 Verde \xc8\x99i \xe2\x80\x9eSalva\xc8\x9bi Adulamul\xe2\x80\x9d se lupt\xc4\x83 pentru a opri acest proces.'